এক রাতে ৭ সরকারি অফিসে চুরি
নওগাঁর ধামইরহাট উপজেলায় একই রাতে সরকারি সাত অফিসে চুরির ঘটনা ঘটেছে। এ ঘটনায় থানায় অভিযোগ করা হয়েছে। 







মঙ্গলবার দিবাগত রাতে এ চুরির ঘটনা ঘটে। তবে রাতে নাইটগার্ড থাকার পরও কেন চুরির ঘটনা ঘটেছে, বিষয়টি নিয়ে প্রশ্ন উঠেছে।




জানা গেছে, মঙ্গলবার নিজ নিজ অফিসে কাজ শেষ করে অফিস বন্ধ করে কর্মকর্তারা বাসায় চলে যান।
রাতের কোনো একসময় চোরেরা উপজেলা চত্বরে অবস্থিত উপজেলা ভূমি অফিসের গ্রিল, হিসাবরক্ষণ অফিসের কেচি গেটের তালা, মৎস্য অফিসের দরজার হেজবোল্ট কেটে, প্রাথমিক শিক্ষা অফিসে পূর্ব পাশের জানালার গ্রিল কেটে, উপজেলা পল্লী উন্নয়ন কর্মকর্তা কার্যালয়ের দরজার তিনটি হেজবোল্ট কেটে এবং আনসার ও ভিডিপি উন্নয়ন ব্যাংকের দরজার কড়া ভেঙে কাগজপত্র তছনছ ও চুরির ঘটনা ঘটে। 
উপজেলা ভূমি অফিসের আলমিরা ভেঙে ১০ হাজার ৫০০ টাকা ও মৎস্য অফিসের ফাইল কেবিনেট ভেঙে ৩৫ হাজার টাকা চুরি হয়।
সকালে কর্মকর্তা-কর্মচারীরা অফিসে এসে চুরি হওয়ার বিষয়টি বুঝতে পারেন। পরে উপজেলা নির্বাহী অফিসার ও থানা পুলিশ ঘটনাস্থল পরিদর্শন করেন।
ধামইরহাট উপজেলা নির্বাহী অফিসার (ইউএনও) গণপতি রায় বলেন, এত নিরাপত্তার মধ্য দিয়ে চুরির ঘটনা ঘটায় দুঃখজনক মনে হচ্ছে। যেখানে পুলিশ নিয়মিত টহল দেন এবং সবসময় নিরাপত্তাকর্মী রয়েছে। তার পরও চুরির ঘটনা ঘটেছে। 
নাইটগার্ডদেরও তাদের দায়িত্বে অবহেলা রয়েছে বলে মনে করছি। হয়তো তারা ঠিকমতো দায়িত্ব পালন না করে ঘুমিয়ে পড়েছিল।
থানায় এ বিষয়টি নিয়ে সাধারণ ডায়েরি (জিডি) করা হয়েছে। এ ছাড়া সিসিটিভি ফুটেজ পুলিশকে সরবরাহ করা হয়েছে। ইতোমধ্যে তারা ভিডিওটি দেখেছেন। বিষয়টি বিশ্লেষণ করে ঘটনার সঙ্গে সংশ্লিষ্টদের আটক করবেন। 
এ ছাড়া নিরাপত্তার দায়িত্বে যারা নিয়োজিত ছিলেন তারাও যদি সম্পৃক্ত থাকেন তাদেরও ছাড় দেয়া হবে না।
ধামইরহাট থানার ওসি শামিম হাসান সরদার বলেন, বিষয়টি নিয়ে তদন্ত চলছে। এর পর প্রয়োজনীয় পদক্ষেপ গ্রহণ করা হবে।

নওগাঁর ধামইরহাট উপজেলায় একই রাতে সরকারি সাত অফিসে চুরির ঘটনা ঘটেছে। এ ঘটনায় থানায় অভিযোগ করা হয়েছে।